दा समाव सोलोंथायनि राहाया सोलोंथाइ होनायनि अनगायै फालांगियारि बादि जानायखौ नुनो मोननाय जायो। फालांगियारि सोलोंथायनि फोरोंनां मुवा-बेसादफोर, कम्पिउटार, मबाइल फन, इन्टारनेट बायदियाव इंराजि रावासो बांसिन बाहाय जानाय नुयो। बाहाय जानाय सोलोंथायनि बेलायाव थारैनो बर’ रावनि सोलाय इंराजि रावनि बाहायनाया बांसिन जादों। बिमा-बिफाफोराबो समजों गोरोब होनो गावनि गथ’नि इयुनाव जाहाथे जेबो जेंना जाया बिनि थाखाय इंराजि बिजोंनि फरायसालिफोरखौ सायख’नानै लायो। बे बेलायाव रावबो सानफ्लाङाब्लाबो बिमा रावखौ लानानै खायसे बिमा-बिफाफोरा इयुनाव जेन जेबो जेंनाफोरजों मोगा-मोगि जानाङा बेखौ गिहरनानै इंराजि बिजोंनि फरायसालिफोराव गावनि फिसाफोरखौ फोरोंनाय बादि सानखांनाय फैदों। इंराजि बिजोंनि फरायसालिफोराव फरायनानै फरायसा-फरायसुलिफोरा इंराजि रावखौ जेन मोजाङै सोलोंनानै लानो हायो बेखौ नोजोर होनाय बादि नुनो मोननाय जायो। नाथाय गावनि बिमा रावनि फारसे जेन बिसोरनि गोसोयाव अगाले मोनहोदोंसो, बिदि सानखांनाय फैदों ।